กรุงไทยพร้อมดูแล "เอิร์ธ" เบี้ยวหนี้
ธนาคารกรุงไทย ในฐานะเจ้าหนี้ EARTH พร้อมช่วยลูกค้าแก้ปัญหา ยืนยันส่งผลกระทบต่อธนาคารไม่มาก
11 มิ.ย. 2560

ธนาคารกรุงไทย ในฐานะเจ้าหนี้ EARTH พร้อมช่วยลูกค้าแก้ปัญหา ยืนยันส่งผลกระทบต่อธนาคารไม่มาก
นายผยง ศรีวณิช กรรมการ ผู้จัดการใหญ่ ธนาคารกรุงไทย ในฐานะเจ้าหนี้รายหนึ่งของบริษัท เอ็น เนอร์ยี่ เอิร์ธ (EARTH) เปิดเผยว่า กรณีที่ EARTH ผิดนัดชำระหนี้ตั๋วแลกเงินระยะสั้น และมีความกังวลต่อการชำระหนี้หุ้นกู้และเงินกู้ในอนาคตนั้น ธนาคาร กรุงไทยยืนยันว่ากรณีดังกล่าวส่งผลกระทบต่อธนาคารน้อย
ทั้งนี้ EARTH เป็นผู้ประกอบการธุรกิจถ่านหินรายใหญ่รายหนึ่งของประเทศ มีฐานลูกค้าในหลายประเทศและที่ผ่านมาธุรกิจเติบโตอย่างต่อเนื่อง ซึ่ง EARTH ได้แสดงเจตนารมณ์ในการแก้ไขปัญหาที่เกิดขึ้น ดังนั้นหาก EARTH มีการแก้ไขปัญหาอย่างจริงจัง ธนาคารก็พร้อมที่จะให้การดูแล และคาดว่าปัญหาน่าจะคลี่คลายได้ในที่สุด
อย่างไรก็ตาม ธนาคารมีเงินกองทุนที่แข็งแกร่ง หากกรณีดังกล่าวทำให้ธนาคารต้องมีการสำรองหนี้เพิ่ม จะส่งผลกระทบต่อการดำเนินงานของธนาคารไม่มาก ธนาคารยังคงสามารถรักษาอัตราส่วนเงินสำรองเผื่อหนี้สงสัยจะสูญต่อสินเชื่อด้อยคุณภาพในระดับที่เหมาะสมได้
นอกจากนั้น บริษัท เอ็นเนอร์ยี่ เอิร์ธ ยังไม่มีเงินชำระหนี้ตั๋วเงินระยะสั้น (บี/อี) ที่จะครบกำหนด 70 ล้านบาท ในวันที่ 15 มิ.ย. รวมถึงเดือน ก.ค. อีก 470 ล้านบาท ถึงปัจจุบันบริษัทผิดนัดชำระแล้ว 90 ล้านบาท หรือ 0.25% ของสินทรัพย์รวมทั้งหมด
ด้าน บล.เมย์แบงก์กิมเอ็ง  วิเคราะห์ว่า การเบี้ยวหนี้ของ EARTH จะกระทบต่อหนี้ที่ไม่ก่อให้เกิดรายได้ (เอ็นพีแอล) ของธนาคารต่างๆ ที่ปล่อยกู้ ซึ่งพบว่าธนาคารกรุงไทย (KTB) คือผู้ปล่อยกู้รายใหญ่สุดประมาณ 3,000-4,000 ล้านบาท หรือ 0.2% ของสินเชื่อทั้งหมด กรณีเลวร้ายสุดจะทำให้เอ็นพีแอล เพิ่มขึ้น 0.20% จากระดับ 5.9% ใน ปัจจุบัน และจะกระทบกำไรทั้งปีประมาณ 20%